Taani valitsuse teatis, milles käsitletakse kutset litsentsitaotluste esitamiseks süsivesinike uurimiseks ja ammutamiseks Põhjamere teataval alal

Kaheksas Taani litsentsimisvoor

(EMPs kohaldatav tekst)

(2018/C 347/05)

Viidates Euroopa Parlamendi ja nõukogu 30. mai 1994. aasta direktiivi 94/22/EÜ (süsivesinike geoloogilise luure, uurimise ja tootmise lubade andmis- ning kasutamistingimuste kohta) (1) artikli 3 lõike 2 punktile a, teatab Taani valitsus, et vastavalt 13. septembri 2011. aasta konsolideeritud seaduse nr 960 (Taani maa-aluste loodusvarude kasutamise kohta, muudetud versioon) paragrahvi 12 lõike 1 punktile a võib esitada litsentsitaotlusi Põhjamere ala kohta, mis asub Taani mandrilaval süsteemi ED50 kohasest punktist 6°15′ idapikkust lääne suunas (Centralgraven’i alang ja selle ümbrus), kuni 1. veebruarini 2019 kl 12.00. Kui käesoleva teatise Euroopa Liidu Teatajas avaldamise ja 2019. aasta 1. veebruari vahele jääb vähem kui 90 päeva, võib taotlusi esitada kuni kella 12.00-ni 90. päeval pärast käesoleva teatise avaldamist Euroopa Liidu Teatajas või kui 90. päev langeb nädalavahetusele, riigipühale, põhiseaduse aastapäevale, jõululaupäevale või vana aasta õhtule, kuni kella 12.00-ni järgmisel tööpäeval.

Litsentsitaotlusi võib esitada süsivesinike uurimiseks ja ammutamiseks Põhjameres asuva Centralgraven’i alangu ja selle ümbruse ala litsentsimata osadel, nagu need on kantud kaardile, mis on kättesaadav Taani energiaameti (Energistyrelsen) veebisaidil. Põhja, lääne ja lõuna suunas on ala piiratud mandrilava piiridega Norra, Ühendkuningriigi ja Saksamaaga ning ida suunas idapikkuskraadiga 6°15′ (ED50).

Litsentsitaotlusi võib esitada ka süsivesinike uurimiseks ja ammutamiseks litsentsimata kihtides allpool litsentsitud alasid, mis on sügavuse poolest piiritletud allpool, ja pealpool litsentsitud alasid, mis on piiritletud ülalpool.

Samuti võib taotlusi esitada alade kohta, mis muudetakse litsentsitud alast litsentsimata alaks kuni 90 päeva enne taotluste esitamise tähtaega.

Direktiivi 94/22/EÜ artikli 5 lõikes 1 osutatud kriteeriumid ja tingimused (vt ka 13. septembri 2011. aasta konsolideeritud seaduse nr 960, mis käsitleb Taani maa-aluste loodusvarude kasutamist, konsolideeritud versioon) avaldati 26. juunil 2018 Taani ametlikus väljaandes nr 120 teadaannete rubriigis konkursikutsete all.

Kooskõlas Euroopa Parlamendi ja nõukogu 27. juuni 2001. aasta direktiiviga 2001/42/EÜ teatavate kavade ja programmide keskkonnamõju hindamise kohta (2) on Taani energeetika-, kommunaalteenuste ja kliimaministeerium hinnanud hankemenetluse aluseks oleva kava keskkonnamõju. Täpsemat teavet selle kava ja hindamise kohta leiab Taani energiaameti (Energistyrelsen) veebisaidilt.

Taotlused tuleks saata järgmisel aadressil, kust saab ka lisateavet direktiivi 94/22/EÜ põhjal:

Danish Ministry of Energy, Utilities and Climate Danish Energy Agency Amaliegade 44 1256 Copenhagen K DENMARK Tel +45 33926700 E-posti aadress: ens@ens.dk Veebisait: http://www.ens.dk, http://www.ens.dk/8thRound (teave kaheksanda litsentsimisvooru ja keskkonnamõju hindamise kohta)

Taani energiaamet kolib eeldatavasti 2019. aasta algul. Seepärast soovitatakse taotlejatel hoida end sihtkoha aadressiga kursis, kontrollides ameti veebisaiti või helistades ametile.

Lubadest teavitatakse eeldatavasti kuue kuu jooksul pärast taotlemistähtaja lõppu.

(1) EÜT L 164, 30.6.1994, lk 3.

(2) EÜT L 197, 21.7.2001, lk 30.